Priekšlikums PADOMES LĒMUMS par to, lai Eiropas Savienības vārdā apstiprinātu Deklarāciju par to, ka zvejas kuģiem, kuri kuģo ar Venecuēlas Bolivāra Republikas karogu, piešķir zvejas iespējas ES ūdeņos Francijas Gviānas piekrastes ekskluzīvajā ekonomikas zonā /* COM/2015/01 final - 2015/0001 (NLE) */





PASKAIDROJUMA RAKSTS Zvejas kuģiem, kas peld ar Venecuēlas karogu, jau vairākas desmitgades ir ļauts darboties Francijas aizjūras departamenta Gviānas ekskluzīvajā ekonomikas zonā (EEZ). Padomes 2008. gada 29. septembra Regulā (EK) Nr. 1006/2008 (Zvejas atļauju regula)[1] un jo īpaši tās 21. pantā kā priekšnoteikums pieņemts, ka trešo valstu kuģi zvejas atļaujas saņem un ES ūdeņos darbojas, ievērojot jau esošu starptautisku zvejniecības nolīgumu. ES un Venecuēla nav noslēgušas šādu starptautisku zvejniecības nolīgumu. Tomēr ņemot vērā minēto zvejas darbību ekonomisko un sociālo nozīmi un tā kā Padome un Komisija uzskatīja to pārtraukšanu par nelietderīgu, līdz šim tika piekopta atšķirīga prakse, saskaņā ar kuru Venecuēlas zvejas kuģiem, kuri darbojas ES ūdeņos Francijas Gviānas departamenta piekrastē, piekļuves tiesības nodrošināja ar Padomes deklarāciju, kurai saskaņā ar Starptautiskās Tiesas judikatūru ir juridiskas sekas starptautisko tiesību aktu satvarā. Ar šo starptautisko instrumentu nevis vienkārši piešķir zvejas iespējas ārvalstu zvejas kuģiem, bet drīzāk nodrošina starptautisku pamatu tam, lai uz piekļuvi attiecinātu quid pro quo [dots pret dotu] nosacījumu (piemēram, prasību izkraut noteiktu daļu nozvejas Francijas Gviānā) un lai attiecīgajiem zvejas kuģiem uzliktu pienākumu piemērot virkni aizsardzības un kontroles pasākumu (piemēram, prasības par īpašu zvejas rīku izmantošanu, kuģa žurnāla kārtošanu un novērotāju izvietošanu). Šādā mehānismā KPN un kvotu regula ir tā, kuras pielikumā konkrēti paredz izdot noteiktu skaitu zvejas atļauju Venecuēlas kuģiem, kas darbojas Francijas Gviānas ūdeņos. Ar 2014. gada 26. novembra spriedumu apvienotajās lietās C-103/12 un C-165/12 (Eiropas Parlaments un Komisija pret Padomi) Tiesa atcēla Padomes 2011. gada 16. decembra Lēmumu 2012/19/ES par deklarāciju par to, ka Venecuēlas zvejas kuģiem piešķir zvejas iespējas izmantošanai ES ūdeņos Francijas Gviānas piekrastes ekskluzīvajā ekonomikas zonā; Tiesa skaidri apliecināja, ka lēmumi par ārēju zvejniecības nolīgumu slēgšanu pilnībā ietilpst LESD 43. panta 2. punkta darbības jomā (saistībā ar noslēgšanas lēmumu pieņemšanai piemērojamo procedūru, kas paredzēta LESD 218. pantā un konkrēti 218. panta 6. punkta a) apakšpunkta v) punktā) un noraidīja nostāju, kas šādus lēmumus ierindo LESD 43. panta 3. punkta darbības jomā. Tiesa saglabāja Padomes lēmuma tiesiskās sekas līdz dienai, kad – samērīgā laikā pēc minētā sprieduma pasludināšanas – spēkā stājas jauns lēmums, kas jāpieņem, balstoties uz pienācīgu juridisko pamatu. Tāpēc ir sagatavots šis priekšlikums. Šim priekšlikumam nav ietekmes uz budžetu. 2015/0001 (NLE) Priekšlikums PADOMES LĒMUMS par to, lai Eiropas Savienības vārdā apstiprinātu Deklarāciju par to, ka zvejas kuģiem, kuri kuģo ar Venecuēlas Bolivāra Republikas karogu, piešķir zvejas iespējas ES ūdeņos Francijas Gviānas piekrastes ekskluzīvajā ekonomikas zonā EIROPAS SAVIENĪBAS PADOME, ņemot vērā Līgumu par Eiropas Savienības darbību un jo īpaši tā 43. panta 2. punktu saistībā ar 218. panta 6. punkta a) apakšpunkta v) punktu, ņemot vērā Eiropas Komisijas priekšlikumu, ņemot vērā Eiropas Parlamenta piekrišanu, tā kā: (1) Nodrošinot atbilstību piemērojamiem juridiski saistošiem Savienības tiesību aktiem par zvejas resursu saglabāšanu un pārvaldību, zvejas kuģi, kas kuģo ar Venecuēlas Bolivāra Republikas (turpmāk “Venecuēla”) karogu, jau vairākas desmitgades darbojas ES ūdeņos Francijas Gviānas piekrastes ekskluzīvajā ekonomikas zonā. (2) Francijas Gviānas apstrādes rūpniecība ir atkarīga no šo zvejas kuģu izkrāvumiem, un tāpēc būtu jānodrošina darbošanās nepārtrauktība. (3) Padome 2011. gada 16. decembrī pieņēma Padomes Lēmumu 2012/19/ES par deklarāciju par to, ka Venecuēlas zvejas kuģiem piešķir zvejas iespējas izmantošanai ES ūdeņos Francijas Gviānas piekrastes ekskluzīvajā ekonomikas zonā[2], un Tiesa šo lēmumu anulēja ar 2014. gada 26. novembra spriedumu[3], tomēr uz samērīgu laiku saglabājot minētā lēmuma tiesiskās sekas. Lai nodrošinātu piekļuves nepārtrauktību arī laikā pēc Tiesas spieduma, Padomei ir jāpieņem lēmums par deklarāciju, kura adresēta Venecuēlai un kurā tā apstiprina savu gatavību izdot zvejas atļaujas ierobežotam skaitam zvejas kuģu, kas kuģo ar Venecuēlas karogu, ar nosacījumu, ka tie atbilst piemērojamajiem juridiski saistošajiem Savienības tiesību aktiem, un tā kā šī deklarācija Venecuēlai jau ir paziņota, tas nav jādara vēlreiz, IR PIEŅĒMUSI ŠO LĒMUMU. 1. pants Ar šo Eiropas Savienības vārdā apstiprina Venecuēlas Bolivāra Republikai adresēto Eiropas Savienības Deklarāciju par to, ka zvejas kuģiem, kuri kuģo ar Venecuēlas Bolivāra Republikas karogu, piešķir zvejas iespējas ES ūdeņos Francijas Gviānas piekrastes ekskluzīvajā ekonomikas zonā (turpmāk “deklarācija”). Deklarācijas teksts ir pievienots šim lēmumam. 2. pants Šis lēmums stājas spēkā trešajā dienā pēc tā publicēšanas Eiropas Savienības Oficiālajā Vēstnesī. Briselē, Padomes vārdā — priekšsēdētājs [1] OV L 286, 29.10.2008., 33. lpp. [2] OV L 6, 10.1.2012., 8. lpp. [3] Apvienotās lietas C-103 un 165/12, Eiropas Parlaments un Komisija pret Padomi. PIELIKUMS Venecuēlas Bolivāra Republikai adresēta deklarācija par to, ka zvejas kuģiem, kuri kuģo ar Venecuēlas Bolivāra Republikas karogu, piešķir zvejas iespējas ES ūdeņos Francijas Gviānas piekrastes ekskluzīvajā ekonomikas zonā dokumentam priekšlikums Padomes lēmumam par to, lai Eiropas Savienības vārdā apstiprinātu Deklarāciju par to, ka zvejas kuģiem, kuri kuģo ar Venecuēlas Bolivāra Republikas karogu, piešķir zvejas iespējas ES ūdeņos Francijas Gviānas piekrastes ekskluzīvajā ekonomikas zonā 1. Eiropas Savienība izdod zvejas atļaujas ierobežotam skaitam zvejas kuģu, kas kuģo ar Venecuēlas Bolivāra Republikas karogu, atļaujot zvejot Francijas Gviānas piekrastes ekskluzīvās ekonomikas zonas daļā, kas atrodas vairāk nekā 12 jūras jūdzes no bāzes līnijām, saskaņā ar šajā deklarācijā izklāstītajiem nosacījumiem. 2. Saskaņā ar 22. pantu Padomes 2008. gada 29. septembra Regulā (EK) Nr. 1006/2008 par atļaujām, kuras Kopienas zvejas kuģiem izdod zvejas darbību veikšanai ārpus Kopienas ūdeņiem, un par trešo valstu kuģu piekļuvi Kopienas ūdeņiem[1] – atļauju saņēmušie zvejas kuģi, kas kuģo ar Venecuēlas Bolivāra Republikas karogu, zvejojot 1. punktā norādītajā zonā, ievēro Eiropas Savienības kopējās zivsaimniecības politikas noteikumus par saglabāšanas un kontroles pasākumiem un citus Eiropas Savienības noteikumus, ar ko reglamentē zvejošanu minētajā zonā. 3. Atļauju saņēmušie zvejas kuģi, kas kuģo ar Venecuēlas Bolivāra Republikas karogu, ievēro attiecīgās Eiropas Savienības normas vai noteikumus, kuros inter alia norādītas zivju mērķsugas, atļauju saņēmušo zvejas kuģu maksimālais skaits un Francijas Gviānas ostās izkraujamais nozvejas proporcionālais apjoms. 4. Neskarot tiesības atsaukt zvejas atļaujas, kas piešķirtas individuāliem zvejas kuģiem, kuri kuģo ar Venecuēlas Bolivāra Republikas karogu, ja tie nepilda attiecīgās Eiropas Savienības normas un noteikumus, Eiropas Savienība ar vienpusēju deklarāciju var jebkurā laikā atcelt konkrēto apņemšanos piešķirt zvejas iespējas, kura izteikta šajā deklarācijā. [1] OV L 286, 29.10.2008., 33. lpp.